次韵李祖武道中見寄
作者：趙鼎臣
朝代：宋

paragraphs: 江南綠水幕，塞北黄金臺。
方當漢道隆，威靈暢九垓。
從軍豈不樂，顧我非其才。
十年塵土中，滿胸貯黄埃。
主人恩義重，彈劍思一來。
居官自忝冒，揣分豈邅徊。
免識翰林孫，一見青眼開。
不許執手版，便容持酒盃。
題詩遠寄我，欲及未開梅。
北枝寒已甚，正待使君回。